Er dette verdensrekorden i Wordfeud?
Anton Norlanders svenske ord «bentacklingarna» troner for øyeblikket overlegent øverst på rekordsiden wordfeudrecords.com, under kallenavnet «Cardical». 17-åringen står oppført med 14.296 poeng for ordet, som fyller hele spillerbrettet vannrett. Ned til andreplassen på rekordlisten er det nesten 8000 poeng. Rekorden ble imidlertid ikke satt i et ordinært spill, men var nøye planlagt av Norlander og kameraten David Isinger (17). - Vi gjorde det for gøy, og ikke for å sette verdensrekord, som mange kanskje tror, sier Norlander til VG Nett.I det populære ord-spillet kan man velge mellom et spillerbrett der bonusfeltene er plassert i et bestemt mønster, eller tilfeldig. Norlander og Isinger valgte sistnevnte. - Da kunne vi bytte spillerbrett mange ganger, inntil vi fikk ett som inneholdt flere felt for doble og triple ordpoeng på samme linje (kalt «DW» og «TW», journ. anm.), sier Norlander. Deretter brukte de en kryssordhjelper-app på svensk for å finne ord som hadde en bokstav med høy poengsum, i dette tilfellet C, som traff feltet for trippelt bokstavpoeng, kalt «TL». Så startet jobben med å sette inn bokstaver innimellom poengfeltene, slik at alt skulle ligge til rette for maks poengsum når de riktige bokstavene dukket opp på skjermen. Avslutningsvis byttet Norlander bokstaver inntil han fikk det han trengte for å sette den uoffisielle verdensrekorden.- Hele prosessen tok to timer. Nå planlegger vi å slå vår egen rekord en dag, sier han til VG Nett. Ifølge Norlander er det mange som har utfordret ham etter at rekorden ble kjent. Inntil nå har han fått rundt 100 invitasjoner til spill med ukjente mennesker. - Jeg spilte en del før også, men det har blitt mer nå som jeg får så mange forespørsler. Jeg synes det er et veldig bra spill, men håper at det utvikles ytterligere med blant annet et rankingsystem, sier Norlander.Det populære ord-spillet hadde i starten av januar blitt lastet ned over 12 millioner ganger. Over en halv million nordmenn har gått til anskaffelse av Wordfeud, og spillet er den mest nedlastede applikasjonen i norske App Store. Wordfeud er utviklet av nordmannen Håkon Bertheussen, som har tjent seg søkkrik på etterligningen av brettspillet Scrabble. Tidligere har VGs beste Wordfeud-spiller Jon H. Rydne utfordret leserne til duell. Andre bruker spillet til å finne den store kjærligheten.
Anton Norlander fra Malmø samarbeidet med en kamerat da han scoret 14.296 på ett enkelt Wordfeud-ord.